題分宜上松晚香堂
作者：沈莊可
朝代：宋

paragraphs: 魏公判相州，始作晝錦堂。
老圃秋色淡，自愛晚節香。
怡齋懷紫綬，得誥歸故鄉。
葺圃承祖志，構堂先廬傍。
命名仰前哲，闊步追遺芳。
人生隨分定，鵬鷃自殊翔。
富貴任適志，餘暇聊徜徉。
譬彼蘭與菊，托根花卉場。
榮枯有遲速，代謝從暄凉。
百年倏過半，鬚髮各已蒼。
多情感會別，聚散安可常。
非惟隔今古，況復閱興亡。
何以消我憂，一醉萬慮忘。
季子久顛沛，買臣早疏狂。
纍纍暮年印，得失寧相償。
何如光霽時，呼客同舉觴。
靜中猿鳥樂，閑處日月長。
願堅歲寒操，有如傲霜黄。